Hovioikeuden mukaan ulkomaalaismies ei syyllistynyt rikokseen pyytäessään tunnettua lääkäriä ympärileikkaamaan nelikuukautisen poikansa suomalaisäidin tiukasta vastustuksesta huolimatta.

Lastensuojelun Keskusliitto vaatii poikien ympärileikkaukselle täyskieltoa. EPA

Helsingin hovioikeus antoi viime perjantaina tuomion, jonka mukaan nigerialaismies sai ympärileikkauttaa pariskunnan nelikuukautisen poikavauvan kotimaansa kulttuuriin vedoten äidin tiukasta vastustelusta huolimatta.

Iltalehden haastattelema suomalaisnainen on pöyristynyt hovioikeuden ratkaisusta, joka mitätöi käräjäoikeuden nigerialaismiehelle antaman sakkotuomion pahoinpitelystä.

Nainen on järkyttynyt myös sakkotuomiosta, joka koski vain isää ja tuli vain pahoinpitelystä. Naisen mielestä hänen sylivauvaikäisen poikansa ympärileikkaus helsinkiläisen kerrostaloasunnon olohuoneessa oli vakava väkivaltarikos, jolla on vaikutusta pojan koko loppuelämään.

Naisen mielestä hovioikeus sivuutti ratkaisussaan täysin lapsen edun, perusoikeudet ja äidin oikeudet.

- Lapseni on Suomessa syntynyt Suomen kansalainen, joka asuu suomalaisen äidin kanssa Suomessa suomalaisessa kulttuurissa, ei Nigeriassa. Tästä huolimatta lapseeni ei saisi soveltaa Suomen perustuslakia, vaan ennemmin nigerialaista perinnettä, nainen päivittelee.

Perustuslain mukaan jokaisella on oikeus elämään sekä henkilökohtaiseen vapauteen, koskemattomuuteen ja turvallisuuteen.

- Koen, että lapseltani on viety herkän kehonosan lisäksi perusoikeudet. Lapseltani on viety oikeus kasvaa ehjänä, oikeus päättää itse kehostaan ja siitä, vaatiiko hänen oma kulttuuri-identiteettinsä muodostaminen tulevaisuudessa sitä, että hän leikkaisi itsensä. Jokaisella ihmisellä on oikeus olla kokonainen ja kasvaa ehjänä, nainen sanoo.

Nainen kokee hovioikeuden ratkaisun loukkaavan myös hänen oikeuksiaan pienen pojan äitinä.

- En saisi edes suojella omaa lastani tällaiselta veriseltä perinteeltä.

Mikä on lapsen etu?

Tyttöjen ympärileikkaus on Suomen lain mukaan rangaistava teko, johon sovelletaan rikoslain pykäliä pahoinpitelystä tai törkeästä pahoinpitelystä.

Hovioikeus totesi ratkaisussaan, että korkeimman oikeuden ennakkoratkaisun (2008:93) mukaan poikalapsen ympärileikkausta voidaan pitää verraten vähäisenä puuttumisena lapsen ruumiilliseen koskemattomuuteen.

Edellä mainittu edellyttää kuitenkin sitä, että toimenpide on suoritettu asianmukaisesti ja ammattitaitoisesti, eikä siitä aiheudu asianomaiselle terveydellistä tai muutakaan pysyvää haittaa. Toimenpiteen on oltava myös objektiivisesti arvioiden lapsen edun mukainen.

- Kukaan ei ole kieltämässä ympärileikkauksia vaan sitä, että niitä ei tehtäisi lapsille. Jokainen voi leikkauttaa itse itsensä, jos kokee, että usko tai kulttuuri-identiteetti sitä vaatii. Rohkenen vaan epäillä, että kukaan terve aikuinen mies luopuisi esinahastaan vapaaehtoisesti, nainen sanoo.

Suomalaisnaisen pojan ympärileikkauksen suoritti julkisuudessakin esiintynyt lääkäri, joka on suorittanut omien sanojensa mukaan vastaavia toimenpiteitä vuosikymmenten ajan. Hovioikeus katsoi, ettei lääkäri syyllistynyt pahoinpitelyrikokseen suorittaessaan toimenpiteen ilman lapsen äidin suostumusta.

Suomen Lääkäriliiton mukaan Suomessa ympärileikattiin vuonna 2010 noin 2 000 poikalasta lääketieteellisiin syihin vedoten.

Sairaustilastojen perusteella laskennallinen tarve olisi ollut noin 300 leikkausta.

”Samanlainen penis”

Hovioikeuden päätöksen mukaan ympärileikatun pojan isä oli kristitty, ei esimerkiksi juutalainen tai muslimi. Nigeriassa valtaosa poikalapsista ympärileikataan.

- Hovioikeus perusteli, että leikkaus oli isän kulttuurin kannalta hyvä juttu. Mielestäni on kuitenkin irvokasta, että samanlaista penistä pidetään sellaisena asiana, että voidaan tinkiä perusoikeuksista, vaikka lapsella ei ole isänsä kanssa edes yhteistä kieltä, nainen sanoo.

Naisen mukaan käräjäoikeus piti lieventävänä asianhaarana sitä, että hän oli tietoinen ympärileikkauksen olevan perinne Nigeriassa.

- Suomi on sitoutunut muun muassa Unicefin lapsien oikeuksien sopimukseen ja sen myötä myös haitallisten perinteiden kitkemiseen. Rinnastan tämän muihin nigerialaisiin perinteisiin, joista Suomessa ollaan tietoisia: tyttöjen ympärileikkaukset, homoseksuaalivähemmistöjen kohtelu tai kuolemanrangaistukset.

Oikeusministeri Anna-Maja Henriksson (r) ilmoitti huhtikuussa 2012 hyväksyvänsä kulttuurisista ja uskonnollisista syistä tehdyn ympärileikkauksen, kunhan toimenpide tehdään turvallisissa oloissa. Henriksson esitti, että poikien ympärileikkauksesta säädettäisiin erillislailla tai että siitä laadittaisiin tarkat ohjeet.

Suomalaisnainen toivoo, että lasten ei-lääketieteelliset ympärileikkaukset, ”sukupuolielinten silpominen”, kriminalisoitaisiin.

- Mielestäni oikeusministerin kanta vähättelee lasten koskemattomuuden loukkauksia ja on Suomen perustuslain, ihmisoikeuksien ja maalaisjärjen vastainen.